Lectio Divina

*fuq il-Vanġelu tal-Ħadd*

30 Ħadd ta’ Matul is-Sena

Sena B

Mk 10:46-52

Il-vjaġġ ta’ Ġesù għal Ġerusalem li telaq minn Ċesarija ta’ Filippu (ara 8, 27) jgħaddi minn Ġeriko, li tinsab ħmistax-il mil fil-Grigal ta’ Ġerusalem, ħames mili fil-Punent tax-xmara Ġordan u sitt mili fit-Tramuntana tal-Baħar il-Mejjet. Magħrufa bħala *‘belt is-siġar tal-palm’* (Dt 34, 3), hija oasi fil-wied tal-Ġordan u waħda mill-ewwel bliet fid-dinja. Erodi l-kbir bena fl-inħawi tagħha l-palazz tiegħu għax-xitwa. Dan t’issa huwa l-aħħar miraklu ta’ fejqan qabel ma’ Ġesù jidħol f’Ġerusalemm u jirrapreżenta, bħal fil-każijiet ta’ Mt 11, 6 u Ġw 9, 3, sinjal ċar messjaniku.

*F’dak iż-żmien, waqt li kien 46ħiereġ minn Ġeriko flimkien mad-dixxipli tiegħu u ma’ kotra kbira ta’ nies, kien hemm wieħed tallab agħma, jismu Bartimew, bin Timew, bilqiegħda mal-ġenb tat-triq.*

Waqt li Mark u Mattew ipoġġu din il-ġrajja hekk kif Ġesù kien ħiereġ minn Ġeriko, Luqa jpoġġiha fil-waqt li Ġesù kien riesaq lejha (ara Lq 18, 35), biex imbagħad x’ħin ikun għaddej mit-toroq tagħha jiltaqa’ ma’ Żakkew (ara Lq 19, 1). Mhuwiex ċar minn min kienet magħmula l-kotra kbira ta’ nies; setgħu kienu nies minn Ġeriko, inkella pellegrini fi triqthom lejn Ġerusalemm għall-festa tal-Għid, jew taħlita tagħhom it-tnejn. Dan huwa l-uniku każ f’dan il-vanġelu fejn il-mirakulat jissemma’ b’ismu - Bartimew - isem partikulari, għax fost l-oħrajn ifisser - Bin *(Bar)* Timew *(Timeo)* - u allura mingħajr isem propju. Bartimew huwa deskritt bħala (i) tallab (ii) agħma u (iii) bilqiegħda mal-ġenb tat-triq. Każijiet ta’ għomjin oħra fl-Evanġelji huma dak f’8, 22-26 u dawk f’Mattew 9:27-31, filwaqt li l-uniku każ ieħor ta’ tallab jinsab fi Ġwanni 9, 8. Milli jidher il-kundizzjoni mwiegħra ta’ Bartimew, nieqes minn kull xorta ta’ appoġġ tikkundannah għall-qagħda ta’ tallab. Ħajtu tiddependi għal kollox mill-oħrajn. Ibblukkat, ma jistax jiżviluppa jew jimxi ‘l quddiem bħal bqija u għalhekk rassenjat, emarġinat, bilqiegħda mal-ġenb tat-triq. Għalkemm hawnhekk - ὁδόν *(hodon)*, triq - tindika dettal ġeografiku, fi tmiem ta’ din is-silta (ara 10, 52) l-istess kelma għandha funzjoni teoloġika għax tirreferi għat-triq tad-dixxipulat.

*47Dan, meta sama’ li kien Ġesù ta’ Nazaret, qabad jgħajjat u jgħid: “Ġesù, bin David, ikollok ħniena minni!”*

Dan huwa s-smiegħ li jisblokka r-rassenjazzjoni u jimbotta lil dak li jkun biex jieħu deċiżjoni favur pożizzjoni ġdida; l-istess bħalma għamlet il-mara li kienet ilha tnax-il sena tbati bit-tnixxija tad-demm, *Meta semgħet b’Ġesù, ġiet qalb il-folla resqet minn warajh u messitlu l-mantar* (5, 27). Jekk l-emoroissa tagħmel ċerti manuvri biex tibqa’ fl-anonimat, Bartimew jesponi ruħu bl-għajjat tiegħu. Dan l-għajjat għandu mill-għajta tal-Israelin fil-jasar tal-Eġittu: *Ulied Iżrael bdew jitniehdu taħt il-jasar u jgħajjtu. L-agħjat tagħhom mill-jasar wasal sa għand Alla* (Eż 2, 23), għaliex tassew: *It-talba tal-umli tinfed is-sħab, u ma toqgħodx bi kwieta qabel ma tasal qrib il-Mulej* (Sir 35, 17). Bnadi oħra Ġesù ta’ Nazaret huwa magħruf bħala *bin Marija* (6, 3); *bin Ġużeppi* (Lq 3, 23; 4, 22; Ġw 1, 45; 6, 42) jew *bin il-mastrudaxxa* (Mt 13, 55). Hawnhekk l-appellattiv ‘Bin David’ la jirreferi għall-ġeneoloġija ta’ Ġesù u l-anqas għal xi rabta bejn Ġesù u Salamun, l-iben propju ta’ David, li għal xi wħud kien jaraw fih saħħar u tawmaturgu minħabba fl-għerf li kellu. Is-sens wara dan it-titlu huwa dak tat-twemmin messjaniku, li fost l-oħrajn wieħed mis-sinjali tal-wasla u s-salvazzjoni mgħotija mill-Messija huwa dak li: *jinfetħu għajnejn il-għomja* (Is 35, 5 ara wkoll Is 42, 18 u Lq 4, 18). Anke l-isem Ġesù - *Jeshua* - ifisser Alla li jsalva u allura b’xi mod jimplika fih Messija mistenni. Il-verb - κράζειν *(krazein),* jgħajjat - jesprimi azzjoni kontinwata, karba ġenerika li għal issa mhix speċifika għax ma tidentifikax il-bżonn veru. ἐλέησόν με *(eleēson me)* hija ħniena li tintalab biss lil Alla (ara Salm 6, 3; 9,14; 41, 5 eċċ), hawnhekk issir espressjoni li tafferma l-messjaniċità ta’ Ġesù u l-karattru speċifiku ta’ tali prerogattiva

*48Kien hemm ħafna li bdew jgħajtu miegħu biex jiskot imma hu aktar beda jgħajjat: “Bin David, ikollok ħniena minni!”*

Il-folla anonima ma tafx min hu tassew Ġesù, għal xi wħud hu: *Ġwanni l-Battista, oħrajn, Elija; u oħrajn wieħed mill-profeti* (8, 28). Hija taħdem ta’ ostaklu bejn Ġesù u Bartimew, bħalma tagħmel fil-każ tal-irġiel li jġorru wieħed mifluġ (ara Lq 5, 19), taż-żjara ta’ ommu u ħutu (Lq 8, 19) u ta’ Żakkew (ara Lq 19, 3). Ħafna mill-folla jqisu lil Ġesù daqs li kieku kien ‘propjetà’ tagħhom, u jiġġudikaw minn jeddhom l-inadegwatezza ta’ Bartimew, eżatt bħalma għamlu d-dixxipli meta bdew jgħajtu mat-tfal ċkejknin (ara 10, 13). Min-naħa l-oħra t-tenaċja u l-insistenza ta’ Bartimew jesprimu rieda soda quddiem il-provi u fidi qawwija quddiem tiġrib intern u estern li jipprova jsikkitha.

*49Ġesù waqaf u qal: “Sejħulu.” Huma sejħu l-agħma u qalulu: “Agħmel il-qalb! Qum, qiegħed isejjaħlek.”*

Ġesù jieqaf mill-mixi tiegħu bħalma jagħmel fil-każ taż-żewġ għomja (Mt 20, 32) u tal-armla ta’ Najn (Lq 24, 17). Il-verb - φωνέω *(phóneó)*, issejjaħ - jintuża tlett darbiet f’dan il-vers; daqs kemm huwa insistenti l-għajjat ta’ Bartimew daqshekk ieħor hija x-xewqa ta’ Ġesù biex jiltaqa’ miegħu. Ġesù jinqeda bl-istess nies li kienu servew ta’ ostaklu biex issa jwasslu lil Bartimew għandu.

*50Dak tajjar il-mantar minn fuqu, qabeż fuq riġlejh u mar ħdejn Ġesù.*

Il-verbi wżati jesprimu prontezza u aġilità; għandhom mill-atteġġjament tal-ewwel dixxipli li: *minnufih, ħallew ix-xbiek u marru warajh* (1, 18); ta’ Żakkew li: *niżel (minn mat-tina selvaġġa) bla telf ta’ żmien u kollu ferħan laqgħu għandu* (Lq 19, 6); tal-mifluġ li *ġabar malajr friexu* (2, 1); ta’ missier it-tifel l-imxajtan li *minnufih beda jgħajjat u jgħidlu: “Jiena nemmen! Għinni fil-fidi nieqsa tiegħi!”* (9, 24) u ta’ Marija oħt Lazzru li tqum minnufih u tmur ħdejn Ġesù (ara Ġw 11, 29). Il-mantar kien dak li jagħti, jikkonferma u fl-istess ħin jillimita lil Bartimew għall-identità ta’ tallab (fqir), kien kollox għalih (ara Eż 22, 25-26). Quddiem l-istedina ta’ Ġesù l-mantar isir tfixkil għalhekk jittajjar, jitwarrab, jitħalla wara, bħalma tagħmel is-Samaritan bil-ġarra tagħha (Ġw 4, 28). Dan kollu jagħmel wisa’ għall-ħajja u dinjità ġdida. Fil-fatt Bartimew ma jibqax aktar bilqiegħda mal-ġenb tat-triq imma - ἀναπηδήσας *(anapēdēsas),* jaqbeż fuq riġlejh - verb li jesprimi qawmien, irxuxtar, twelid ġdid u jmur quddiem Ġesù għax fih jara l-unika t-tweġiba għal ħajtu.

*51U Ġesù kellmu u qallu: “Xi tridni nagħmillek?” “Li nerġa’ nara, Rabbuni,” wieġbu l-agħma.*

Din l-istess mistoqsija Ġesù għamilha wkoll lil ulied Żebedew (ara 10, 36), hija mistoqsija tipika li qaddej jagħmel lil sidu. Forsi għall-ewwel tidher mistoqsija banali imma biha Ġesù jqanqal f’Bartimew it-talba espressa bil-fomm li biha (i) jgħinu jagħmel tiegħu l-qagħda tan-nuqqas ta’ dawl, u (ii) jsaħħaħ fih ix-xewqa li jitfejjaq (jiġi salvat) minnu. Bartimew ma jitlobx mingħand Ġesù dak li kien jittallab mingħand il-bqija. It-talba minn waħda ġenerika issa ssir speċifika, tolqot il-qalba. It-titlu ’Rabbuni’ jinsab biss darb’oħra fl-Iskrittura, fuq fomm Marija ta’ Magdala, dak inhar li tiltaqa’ ma’ Ġesù Rxoxt (ara Ġw 20, 16) u jesprimi affett profond u personali ta’ fiduċja.

 *52“Mur,” qallu Ġesù, “il-fidi tiegħek fejqitek.” U minnufih raġa’ beda jara, u baqa’ miexi warajh fit-triq.*

Ġesù ma jagħmel l-ebda ġest li bih ifejjaq lil Bartimew. L-insistenza tal-fidi ssalva bħalma jikteb San Pawl lir-Rumani 4, 16 u Ġakbu 2, 14 lill-Insara kollha. Id-dispożizzjoni u t-talba ta’ Bartimew huma biżżejjed biex għall-kelma ta’ Ġesù jingħata l-fejqan. Id-dikjarazzjoni ta’ Ġesù hija l-istess waħda li jgħid lill-midinba magħrufa fid-dar ta’ Xmun il-Fariżew (ara Lq 7, 50); lill-emoroissa (ara 5, 34) u lil-lebbruż (ara Lq 17, 19). Dak kollu li ġara għandu skop preċiz, is-*Sequela Christi* - ἠκολούθει *(ēkolouthei)*, miexi - verb fl-imperfett li juri mixja kontinwa u mhux momentarja. Bartimew ma jistenniex lil Ġesù jgħidlu biex jimxi warajh, imma b’mod spontanju jifhem li l-laqgħa li kellu miegħu kienet tfisser li minn dak il-ħin ‘il quddiem ħajtu nbidlet. Il-fejqan mhuwiex biss fuq livell fiżiku imma huwa trasformazzjoni totali tal-ħajja. Bartimew jimxi wara Ġesù fit-triq li kellha twassal għal Ġerusalemm, il-belt tal-Għid ta’ Ġesù.

**Xi punti għall-meditazzjoni, talb u azzjoni**

* Il-laqgħa li Bartimew jagħmel ma’ Ġesù bidlitu tant li għamlitu dixxiplu tiegħu. Liema kienu dawk il-mumenti f’ħajti li naħseb li bidluni, li fihom għamilt xi passi wara Ġesù? Jekk hemm, liema kienu dawk il-laqgħat l-oħra li nħoss li ma bidlunix? Għaliex ġara hekk?
* It-tbatija mneżża’ mill-fidi tista’ tissarraf f’ribelljoni, fi tgergir, f’vittimiżmu. Meta t-tbatija titbexxaq għall-misteru tal-mewt u l-qawmien ta’ Ġesù tinbidel fi grazzja, invokazzjoni (talba) u salvazzjoni.
* Il-ħassieb, kittieb Goethe jgħid li kull xewqa tal-bniedem hija xewqa għal Alla. X’inhi l-ikbar xewqa tiegħi bħal issa? Fejn u kif tidher ix-xewqa għal Alla u għas-salvazzjoni fix-xewqa tiegħi?
* Fejn hemm konvinzjoni hemm perseveranza. Liema hi dik ix-xewqa li tagħmilni konvint li Ġesù jismagħni?
* X’inhu l-mantar li qed nitgħatta bih bħal issa imma li qed ifixkilni milli nkun ħieles tassew biex nimxi wara Ġesù?
* Bħal issa min hi l-folla li nħossha qed tostakolani milli niltaqa’ ma’ Ġesù?
* Meta d-dixxiplu jsir ostaklu għall-Imgħallem isir kuntradizzjoni fih innifsu. Meta jibqa’ fidil għas-sejħa tiegħu jsib il-modi biex bihom jagħmel il-qalb u jwassal lil min hu fil-bżonn għand l-Imgħallem, bħalma jagħmlu Filippu u Indri meta jgħidu lil Ġesù bix-xewqa li kellhom il-Griegi biex jarawh (Ġw 12, 22).
* Bartimew jagħmel tiegħu l-qagħda traġika li kien jinsab fiha, jidentifika l-problema vera ta’ ħajtu: in-nuqqas ta’ dawl. Il-limitazzjonijiet, id-diffikultajiet, il-kuntradizzjonijiet u d-dnubiet huma fija bħal friegħi li joħorġu kollha minn għerq wieħed. Liema hu dan l-għerq? X’jismu?
* Sant’Wistin jgħid, “*Timeo Dominum transeuntem* - Nibża’ mill-Mulej għaddej”. Fil-ħajja jista’ jiġri li jgħaddi l-Mulej u ma tintebaħx bih u tħallieh għaddej. Għandi biża’ mill-Mulej li jgħaddi? Għaliex għandi biża’ mill-Mulej?
* Bartimew jirrapreżenta lill-bniedem fil-mixja tiegħu ta’ fidi: ma jarax lil Ġesù imma jilmah il-presenza tiegħu f’nofs il-ġrajjiet tal-ħajja li jgħix.
* Il-ftuħ għal Alla ta’ min jixtieq jemmen huwa mfixkel mid-dinja ta’ barra u dik ġewwinija. Meħtieġ att kontiwu ta’ kuraġġ biex tinżamm intatta l-intenzjoni għat-tfittxija tal-bniedem-Alla.
* L-għoti mill-ġdid tad-dawl ifisser id-dawl tal-fidi li timpenja minnufih fil-mixi wara Ġesù.
* It-talba “Ġesù, bin David, ikollok ħniena minni” għallmet ħafna nies jitolbu. Jekk irrid nista’ nħalliha tgħallimni nitlob.